钦定古今图书集成/明伦汇编/家范典/第026卷
## 钦定古今图书集成/明伦汇编/家范典/第026卷

| 钦定古今图书集成 明伦汇编 第二十六卷 |

| |

钦定古今图书集成明伦汇编家范典

第二十六卷目录

父子部纪事九

家范典第二十六卷

《桯史》：神宗朝，王襄敏韶在京师，会元夕张灯，金吾弛
夜，家人皆出，将帷观焉。幼子采第十三方能言，珠帽
襐服，冯肩以从。至宣德门，上方御楼，芗云彩鳌，箫吹
雷动，士女仰视，喧拥阗咽，转盼已失所在，驺驭皆恇
扰不知所为，家人不复至帷次，狼狈归未敢白请捕，
襄敏讶其反之，亟问，知其为南陔也，曰：“他子当遂访，
若吾十三，必能自归。”怡然不复求，咸叵测。居旬日，内
出犊车至第，有中大人下宣旨，抱南陔以出诸车。家
人惊喜，迎拜天语既定，问南陔以所之，乃知是夕也。
奸人利其服装，自襄敏第中已窃迹其后，既负而趋，
南陔觉负己者之异也，亟纳珠帽于怀。适内家车数
乘将入东华，南陔过之，攀幰呼焉。中大人悦其韶秀，
抱寘之膝，翼早拥至。上阁，以为宜男之祥。上问以谁
氏，竦然对曰：“儿乃韶之幼子也。”具道所以。上顾以占
对不凡，且叹其早惠曰：“是有子矣。”令暂留钦圣鞠视，
密诏开封捕贼以闻。既获，尽戮之，乃命载以归，且以
具狱示襄，敏赐压惊金犀钱，果值钜万。其机警见于
幼年者已如此。《南陔》采自号

临江谢氏，世以儒鸣。元丰八年，有名懋者及其弟岐、
其子举廉、世充同登进士第。连标之盛，侈于一时，时
人谓之“临江四谢。”举廉，字民师，东坡尝以书与之论
文，今载集中。艮斋谔，绍熙间位中执法，以厚德著，盖
其族孙也。

《癸辛杂识》：李梦庚者，襄阳人，善文不偶，归而治生。其
子能文而不肖，数盗用父财，父欲杀之，宗党劝止，使
其子拜且谢。或告以父已负剑，子甚恐，拜方起而剑
欲及，亟走避闭门，剑入门者几寸。其子后魁浙漕，荐
襄帅，以书抵漕说友曰：“今岁漕魁乃梦庚之子也。其
论尾之语，曾见之否？”其语曰：“世岂有弃鲧而不用其
子者哉！”闻者莫不大噱云。

《厚德录》：薛简肃公奎知益州，里父讼其子不孝者，诘
之，乃曰：“贫无以为养。”奎因出俸与之。

《退朝录》：父子掌诰，国初至熙宁元年，凡九家：李文贞
昌武，王兵部文正、王惠献安简、晁文元文庄、钱希白
修懿、梁翰林庄肃、吕文靖仲裕宣献公敏求、苏仪甫
子容。

《过庭录》：忠宣在陈，先光禄侍行后圃，忠宣问曰：“八郎，
尔今几岁？”光禄应曰：“某四十六矣。”忠宣叹曰：“尔好福
人，吾所不若尔。”光禄愕然曰：“大人身为宰相，勋业如
此，而不若某，何也？”忠宣曰：“岂谓是哉！吾七岁丁楚国
忧，廿六丁文正忧，尔今年四十六岁，而父母兄弟无
故未尝一日离侍侧，则吾岂如尔也。”

《泊宅编》：曾几学士儿皆早慧，中子才十岁。一日谓父
曰：“孔子死时，宰予必不行心丧三年。”问何以验之？答
曰：“予亲丧以期为久，况师乎？”其姊曰：“‘只恐闻于汝安
乎’之语，不敢违也。”乃兄从旁对曰：“记得夫子没时，宰
予已先亡矣。”

《国老谈苑》：陈省华以大卿居家，其子尧叟参枢密，尧
咨掌制诰。每朝退，端服夹侍，偶宾至，则导茗酪焉。
《东轩笔录》：熙宁中，诏王荆公及子雱同修经义，成，加
荆公左仆射兼门下侍郎，雱龙图阁直学士，同日授
命。故参政绛贺诗曰：“陈前舆马同桓傅，拜后金珠有
鲁公。”

《家世旧事》：族父文简公应举来京师，馆于厅旁书室，
唯乘一驴，更无馀资，至则卖驴得钱数千。伯祖殿直
轻财好义，待族人甚厚。日责文简公具酒肴，欲观其
器度。文简公诉曰：“驴儿已吃至尾矣。”

明道先生宰晋城时，有富民张氏子，其父死。未几晨
起，有老父立于门外，问之曰：我汝父也，今来就尔居。”
具陈其由。张氏子惊疑莫测，相与诣县请辨之。老父
曰：“业医远出治疾，而妻生子，贫不能养，以与张氏，某
年某月某日，某人抱去，某人某人见之。先生谓曰：‘岁
久矣，尔何记之详也’？”老父曰：“某归而知之，则书于《药
法策》后，因怀中取策进之。其所记曰：“某年月日，某人
抱儿与张三翁家。”先生问张氏子曰：“尔年几何？”曰：“三
十六矣。”“尔父而在，年几何？”曰：“七十六矣。”谓老父曰：“是
子之生，其父年才四十，已谓之三翁乎？”老父惊惶服
罪。

《括异志》：“茅山有村儿牧牛，洗所著汗衫，曝于草上，牛
食草之际，并食其衫，疑邻儿窃之，其父怒曰：‘生儿为盗，将安用之’？即将儿投于水中。邻儿称冤呼天，才出
水，父复投之，俄大雷雨震死其牛，汗衫自牛口出。”
《春渚纪闻》：有名士为泗倅者，卧病既久，其子不慧。郡
有太医生杨介，名医也，适自都下还，众令其子谒之，
且约介就居第诊视，介亦谦退，谓之曰：“闻尊君服药，
且更数医矣，岂小人能尽其艺耶？”其子曰：“大人疾势
虽淹久，幸左右一顾，且作死马医也。”闻者绝倒
可谈。青州王大夫尝知舒、丹二州，为诗极鄙俚，每投
献，当路留以为笑具。季父为青掾，王亦与一轴诗，他
日季父见其子，乃谢之。其子曰：“大人九伯乱”道，玷渎
高明。盖俗谓神气不足者为九伯，岂以一千为足数
耶？余中表任朝议大夫，以八袠赦恩，转中奉大夫。其
子对贺客则曰：“大人转此一官，方始济事，将来有遗
表恩泽也。”余记此二事，非以为谑，盖所以开悟为人
子者。

钱遹，德循为侍御史。元符末，攻曾布，章数上正急，会
其子病，明日将对，夜，其子死。德循即跨马入朝，不复
内顾。既归而后举哀，朝廷颇知之，故德循遂除中丞。
诰词有云：“方蹇蹇以匪躬，子呱呱而弗恤。”未几，德循
转工部尚书，失言路，其僚颇攻击，竟论匿哀之事，德
循由是得罪，责词数其躁进，至云：“匿哀请对，亵渎轩”
墀，德循投闲。久之，领宫祠而终。

常州苏掖仕至监司，家富甚啬。每置产，吝不与直，争
一文至失色。尤喜乘人窘急，时以微资取奇货。尝置
别墅，与售者反复甚苦。其子在旁曰：“大人可增少金，
我辈他日卖之，亦得善价也。”父愕然，自是少悟。士大
夫竞传其语。

《东坡杂记》：“黎子明之子为继母所谗，出数月，其父年
高子幼，不给于耕，夫妇父子皆有悔意，而不能自还。
予为买羊沽酒，送归其家，为父子如初，庶几颍谷封
人之意。”

《东坡志林》：“韩魏公在中山，狄青为副总管，陈荐为幕
客。今魏公之子师朴出镇，而青之子咏、荐之子厚复
践此职，亦异事也。”

寇元弼言：去岁春，徐州通判李陶有子年十七八，素
不善作诗，忽咏《落花》诗云：“流水难穷目，斜阳易断肠。
谁同砑光帽，一曲舞山香。”父惊问之，若有物凭附者，
自云是谢中舍。问砑光帽事，云：“西王母宴群仙，有舞
者带砑光帽，帽上簪花，舞《香山》一曲。曲未终，花皆落
去。”

《老学庵笔记》：“舒焕尧文，东坡公客，建炎中犹在。有子
为湖南一县尉，遇盗。尧文年九十矣，忧悸得病而卒。”
《读书镜》：“宋郭进造宅既成，以酒席犒工，令子弟之席
设于诸工之下，指工人曰：‘此造宅者’。指诸子曰：‘此卖
屋者’。进死未几，果为资政殿学士陈彦升所得。
庆历中，张宗晦以秘书监致仕，居洛阳。一日谒留守，
其子”唐言：“唐贺监知章以道士服归会稽，明皇锡以
鉴湖。今洛中嵩少，虽非朝廷所赐，大人可衣羽服，优
游其间，何必事请谒？”

《石林燕语》：范文正公四子，长曰纯佑，有奇才。方公始
为西帅时，已能佐公治军，早死。其次即忠宣夷叟、德
孺也。尝为人言：“纯仁得吾之忠，纯礼得吾之正，纯粹
得吾之材。”忠宣以身任国，世固知之。夷叟简默寡言
笑，虽家居独坐一室，或终日不出。德孺继公帅四方
为名将，卒如其言云。

文潞公父为白波辇运，潞公时尚少。一日，常以事忤
其父，欲挞之，潞公密逃去。张靖父为辇运司军曹司，
知其所在，迎归，使与靖同处。其父求潞公月馀不得，
极悲思之，乃徐出见，因使与靖同学，后因登第。潞公
相时，擢靖为直龙图阁。靖有吏干，翰林学士张阁，其
子也。

《闻见前录》：李承之待制奇士，苏子瞻所谓“李六丈人
豪”也。为童子时，论其父纬之功于朝，久不报，自诣漏
舍以状白丞相韩魏公，公曰：“君果读书，自当取科名，
不用纷纷论赏也。”承之云：“先人功罪未辨，深恐先犬
马沟壑，无以见于地下，故忍痛自言。若欲求官，稍识
字，第二人及第固不难。”魏公王尧臣榜第二人登科，
承之故云。公闻其语矍然。

范忠宣为右相，宣仁太后寝疾，宰辅入问，后留，忠宣
曰：“卿父仲淹可谓忠臣。在章献太后朝，劝后尽母道，
在仁宗朝，劝帝尽子道，卿当似之。”呜呼！宣仁后之所
以望忠宣者，群臣莫及也。

刘仲通慕司马温公、吕献可之贤。方温公欲志献可
墓时，仲通自请书石，温公文出，直书王介甫之罪不
隐，仲通始有惧意。其子安世，字器之，出入温公门下，
代其父书，自此益知名。

司马温公初居洛，有张云卿，字伯纪。康节以问公，公
曰：“或闻旅殡其父于和州，久不省，未敢与见。”康节曰：
“张云卿可谓孝矣。云卿之父谪官死和州，贫不能归，
因寓其丧。云卿奉其母归洛，贫甚，府尹哀之，俾为国
子监说书，得月俸七千以养。若为和州一行，则罢俸数月，将饥其母矣。其故如此。”温公深然曰：“某之听误
矣。”伯纪自此从温公游。未几，伯纪之母死，徒步至和
州，迎父柩合葬。

陈莹中为谏官时，为《上皇极》，言蔡京、蔡卞不可用，用
之决乱天下。蔡京深恨之，屡窜责，例用赦放归，犹隶
通州。一日，莹中之子走京师言蔡京事，诏狱下，明州
捕莹中甚急，士民哭送之，莹中不为动。既入狱，见其
子被系，笑曰：“不肖子，烦吾。”蔡京用酷吏李孝寿治其
事，孝寿坐厅事，帘中列五木于庭，引莹中问之，莹中
从容曰：“蔡京之罪，某实知之，不肖子不知也。”多求纸
自书，孝寿惧，以莹中为不知情，即日放归，再隶通州，
其子配海上。

太学博士姜愚，字子发，京师人，长康节先公一岁，从
康节学，称门生。先公年四十五，未娶。潞州张仲宾太
博，字穆之，自未第，亦从康节子发与二君同白康节
曰：“不孝有三，无后为大。先生年逾四十不娶，亲老无
子，恐未足以为高。”康节曰：“贫不能娶，非为高也。”子发
曰：“某同学生王允修颇乐善，有妹甚贤，似足以当先
生。”穆之曰：“先生欲婚，则某备聘，令子发与王允修言
之。”康节遂娶先夫人。后二年，伯温始生。故康节有诗
云：“我今行年四十七，生男方始为人父。鞠育教诲诚
在我，寿夭贤愚系于汝。我若寿命七十岁，眼前见汝
二十五。我欲顾汝成大贤，未知天意肯从否。”

富。韩公之父贫甚，客吕文穆公门下，一日白公曰：“某
儿子十许岁，欲令入书院事廷评太祝。”公许之。其子
韩公也。文穆见之，惊曰：“此儿他日名位与吾相似。”亟
令诸子同学，供给甚厚。文穆两入相，以司徒致仕。后
韩公亦两入相，以司徒致仕。文穆知人之术如此。
《闻见后录》：大儒宋景文公，学该九流，于音训尤邃，故
所著书用奇字，人多不识。尝纳子妇三日，子以妇家
馈食物书白，一过目即曰：“书错一字，姑报之。”至白报
书，即怒曰：“吾薄他人错字，汝亦尔邪？”子皇骇，却立缓
扣其错，以笔涂“煖”字，盖妇家书以食物煖女云，报亦
如之。子益骇，又缓扣当用何煖字？久之，怒声曰：“从食
从而从大。”子退检字书《博雅》中出餪字，注云：“女嫁三
日饷食为餪女。”始知俗间餪女云者，自有本字。
国初营丘李成画山水，前无古人，后河阳郭熙得其
遗法。成之子觉，熙之子思，俱为从官，颇广求两父之
画，故见于世者益少益可贵云。

王荆公之子雱作《荆公画像赞》曰：“列圣垂教，参差不
齐。集厥大成，光于仲尼。”是圣其父，过于孔子也。雱死，
荆公以诗哭之曰：“一日凤鸟去，千年梁木摧。”是以儿
子比孔子也。父子相圣，可谓无忌惮者矣。

《玉照新志》：韩子苍驹，本蜀人，父为峡州夷陵令，老矣，
有一妾，子苍不能奉之，父怒逐出。内侍贾祥先坐罪
窜是郡，驹父事祥甚谨，祥不能忘子苍父逐之，后走
京师，祥已收召大用事，子苍往投之，祥不知其得罪
于其父也，献其所业。偶裕陵忽问迁谪中有何人材，
祥即出子苍诗文以进，首篇“太乙真人”之句，上览奇
之，即批出，赐进士及第，除秘书省正字。不数年，遂掌
外制。

《青箱杂记》：“‘张文孝公观，以真宗幸亳岁状元及第，致
仕枢密副使，而其父尚无恙。父名居业，周易学究，性
友弟，滞选调三十馀年，年六十馀始转京秩，以主客
员外郎致仕。见其子入践枢府，授大府卿，寿九十卒。
卒未逾年，张公亦捐馆，故谥文孝’。乃知张公贵达，皆
其父福庆所致。”

张文定公齐贤，洛阳人。少时家贫，父死无以葬，有河
南县史某甲为办棺敛，公深德之，遂展兄事，虽贵不
替。

刘温叟，父名岳，终身不听乐，不游嵩华，每赴内宴，闻
钧奏回，则号泣移时，曰：“若非君命，则不至。”于是
《挥麈。后录》：曾文肃十子，最钟爱外祖空青公，有寿词
云：“江南客，家有宁馨儿。三世文章称大手，一门兄弟
独良眉。籍甚多推千里足，来自渥洼池。莫倚善题鹦
鹉赋，青山须待健时归。不似傲当时。”其后外祖果以
词翰名世，可谓“父子为知己”也。

沈义伦、卢多逊为相，其子起家即授水部员外郎，后
遂以为常，今之朝奉郎也。吕文穆为相，当任子，奏曰：
“臣沗甲科及第释褐，止授九品京官。况天下才能，老
于岩穴，不能霑寸禄者多矣。今臣男始离襁褓，膺此
宠命，恐罹谴责，乞以臣释褐时所授官补之。”自是止
授九品京秩，因以为定制，以至今日。

韩忠献亿，景祐中参仁宗政事，天下称为长者。四子：
仲文、综，子华、绛、持国、维玉、汝缜，俱礼部奏名。忠献启
上曰：“臣子叨陛下科第，虽非有司观望，然臣既备位
政府，岂当受而有之？天下将以为由臣故致此。臣虽
不足道，使圣明之政，人或以议之，非臣所安也。臣教
子既以有成，又何必昭示四方，以为荣观哉！乞尽免
殿试唱第，幸甚。”诚恳再三，上叹嘉而允所请。忠献既
薨，仲文、子华、玉汝相继再中科甲，独持国曰：“吾前已奏名矣，当遵家君之言，何必布之远方耶？”不复更就
有司之求。故文潞荐持国疏云：“曾预南中高荐，从不
出仕宦。”其后子文知制诰，子华、王汝皆登宰席，持国
赐出身，至门下侍郎，为本朝之甲族云。

《归田，录》皇子颢封东阳郡王，除婺州节度使、检校太
傅。翰林贾学士黯上言：“太傅，天子师臣也。子为父师，
于体不顺。中书检勘，自唐以来，亲王无兼师傅官者。
盖自国朝命官，祗以差遣为职事，自三师、三公以降，
皆是虚名，故失于因循尔。”议者皆以贾言为当也。
赵元昊二子，长曰佞令受，次曰谅祚。谅祚之母尼也，
有色而宠佞令受母子怨望。而谅祚母之兄曰没藏
讹咙者，亦黠虏也，因教佞令受以弑逆之谋。元昊已
见杀，讹咙遂以弑逆之罪诛佞令受子母，而谅祚乃
得立，而年甚幼，讹咙遂专夏国之政。其后谅祚稍长，
卒杀讹咙，灭其族。“元昊为西鄙患者十馀年，国家困
天下之力有事于一方，而败军杀将，不可胜数，然未
尝少挫其锋。及其困于女色，祸生父子之间，以亡其
身，此自古贤智之君或不能免，况元昊乎？讹咙教人
之子杀其父以为己利，而卒亦灭族，皆理之然也。”
《清波杂志》：“蔡京怀奸固位，屡被逐而不去。王黼切忌
之，百方欲其去，乃取旨遣童贯偕其子攸往取表。京
以攸被诏同至，乃置酒留”贯，攸亦预焉。京以事出不
意，一时失措，酒行，自陈曰：“京衰老宜去，而不忍遽乞
身者，以上恩未报，此二公所知也。”时左右闻京并呼
其子为公，莫不窃笑欲去。宰辅取表，自京始。尝考晁
错更《汉令》，诸侯喧哗。错父闻之，从颍川来，谓错曰：“上
初即位，公为政用事，侵削诸侯，疏人骨肉，口语多怨，
公何谓也？”错曰：“固也。不如此，天子不尊，宗庙不安。”父
曰：“刘氏安矣，晁氏危，吾去公归矣。”凡三呼其子为公，
史笔书之，亦以表其失言。

范文正公在睢阳，遣尧夫到姑苏搬麦五百斛。尧夫
时尚少，既还，舟次丹阳，见石曼卿，问：“寄此久乎？”曼卿
曰：“两月矣。三丧在浅土，欲葬之而北归，无可与谋者。”
尧夫以所载麦舟付之，单骑兼程，取捷径而归。到家
拜起，侍立良久。文正曰：“东吴见故旧乎？”曰：“曼卿为三
丧未举，方留滞丹阳，时无郭元振，莫可告者。”文正曰：
“何不以《麦舟》与之？”尧夫曰：“已付之矣。”

端拱二年，河南府言：“前郢州刺史穆彦璋以爱子死
不愿生，挺身入山林饲饿虎。”异哉！丧明尤天，古虽有
之，此则世未尝有也。见《太宗实录》。

王荆公当国，值生日，差其子雱押送礼物。雱言：“例有
书送物，阁门缴申枢密院取旨出札子乃许收下榜
子谢恩。缘父子同财，理无馈遗，取旨谢恩，一皆作伪。
窃恐君臣父子之际，为礼不宜如此。乞自今应差子
孙弟侄押赐，并不用此例。”从之。至当之论，后皆遵行。
顷见老先生言，此出荆公意奏检亦公笔，特假雱名
尔。雱字元泽，大观元年，诏赐使相以上生日器币。故
事，止差亲戚，殊失宠遇大臣之意，自今取旨差官
画《墁录》。临潼县驿前有俚妇三子，皆售诸过客，二为
正使，一为郎官。正使者，一田一刘。郎官者，县人田升
卿也。田登第嫡父自陈，升卿大怒，闻公决杖。元祐中，
升卿坐市易钱不明，配流广南，人谓无“亲之报也。”
王世则，长沙人，冠岁辞亲入南岳读书。其父遗之一
千，居数年，还家宁亲，既而出二千，封识如故。明年状
元及第。

《齐东野语》：有一士人，父使从学，月与油烛钱一千。其
子请益，父不可。子以书白父曰：“所谓焚膏继晷者，非
为身计，正为门户计耳。且异日恩封，庶几及父母耳。
有如吝小费，则大人承事，娘子孺人辽乎邈哉。”闻者
无不绝倒。

《金史太祖本纪》：太祖讳旻，本讳阿骨打，世祖第二子
也。幼时与群儿戏，力兼数辈，举止端重，世祖尤爱之。
世祖与腊醅麻产战于野鹊水，世祖被四创，疾困，坐
太祖于膝，循其发而抚之曰：“此儿长大，吾复何忧。”世
祖伐卜灰，太祖因辞不失，请从行，世祖不许，而心异
之。世祖寝疾，太祖以事如辽统军司。将行，世祖戒之
曰：“汝速了此事，五月未半而归，则我犹及见汝也。”太
祖往见曷鲁骚古统军既毕事，前世祖没，一日还至
家，世祖见太祖来，所请事皆如志，喜甚，执太祖手，抱
其颈而抚之，谓穆宗曰：“乌雅束柔善，惟此子足了契
丹事。”

《左企弓传》：“企弓子渊，渊子光庆，字君锡，幼颖悟，沈厚
少言。渊尝谓所亲曰：‘世吾家者，此子也’。”

《张中孚传》：中孚父达，仕宋至太师。宗翰围太原，其父
战殁，中孚泣涕请迹父尸，乃独率部曲十馀人，入大
军中，竟得其尸以还。

《石抹世𪟝传》：“世𪟝字景略，哀宗以世𪟝从行，次新蔡
县之姜寨。世𪟝子嵩时为县令，拜上于马前。兵乱后，
父子始相见。上嘉之，授嵩应奉翰林文字，以便养亲。
蔡城破，父子俱死。嵩字企隆。”

《高彪传》：“彪本名召和失，辰州渤海人。祖安国，辽兴、辰开三镇节度使。父六哥，左丞制，官至刺史。彪始生，其
父用术者言，为其时日不利于己，欲不举。其母为营
护。居数岁，竟逐之，彪匿于外家，辽人调兵东京时，六
哥已老，当从军，怅然谓所亲曰：‘吾儿若在，可胜兵矣’。
所亲具以实告，因代其父行。战于出河店，辽兵败走”，
彪独力战。军帅见之曰：“此勇士也。”令生致之。斡鲁攻
东京，六哥率其乡人迎降，以为榆河州千户。久之，告
老，彪代领其众。

《宋可传》：“可字予之，武陟人。北兵驻山阳，军中有闻可
名者，访知所在，质其子，使人招之曰：‘从我者祸福共
之。不然，汝子死矣’。亲旧竞劝之往，可皆谢不从，曰：‘吾
有子无子，与吾儿死生皆有命焉，岂以一子故，并生
平所守者。亡之，后竟以无子’。”

《柔妃弥勒传》：弥勒姓耶律氏，天德二年，使礼部侍郎
萧拱取之于汴，过燕京，拱父仲恭为燕京留守，见弥
勒身形非若处女者，叹曰：“上必以疑杀拱矣。”及入宫，
果非处女。海陵心疑萧拱，竟致之死。

《陈颜传》：“颜，卫州汲县人，世业农。父光，宋季擢武举第，
调寿阳尉，未赴，值金兵取汴，光病围城中。颜间关渡
河，往省其父，因扶疾北归。光家奴谋良不可，诬告光
与贼杀人，光系狱榜掠不胜，因自诬服。颜诣郡请代
父死，太守徐某哀之不敢决。适帅臣至，郡以其状白
帅曰：‘此真孝子也’。遂并释之。天会七年，诏旌表其门
闾。”

《韩玉传》：玉与夏人战，败之，当路者忌其功，驿奏玉与
夏寇有谋，朝廷使使觇其军，即实其罪。玉道出华州，
被囚死于郡学，临终书二诗壁间，士论冤之。子不疑，
字居之，以父死非罪，誓不禄仕，藏其父临终时手书
云：“此去冥路，吾心皓然，刚直之气，必不下沉，儿可无
虑，世乱时艰，努力自护，幽明虽异，宁不见尔。”读者恻
然。

《禹显传》：“刘全者，彭城民也。率乡邻数百避兵沫沟，推
为砦主。北兵至徐，尽俘其老幼，全父亦在其中。北兵
质之以招全，全缚其人送徐州，因窃其父以归。徐帅
益都嘉其忠，承制以为昭信校尉，遥领彭城县尉。后
遇国用安，以其不附己见杀。”

《海陵太子光英传》：光英本名阿鲁补，徒单后所生。颇
警悟，诵《孝经》。一日，忽谓人曰：“经言三千之罪，莫大于
不孝。何为不孝？”对者曰：“今民间子博奕饮酒，不养父
母，皆不孝也。”光英默然良久曰：“此岂足为不孝邪？”盖
指言海陵弑母事，及海陵遇害讹里也，杀光英于汴
京，死时年十二。

《张浩传》：浩子汝霖，字仲泽，少聪慧好学。浩尝称之曰：
“吾家千里驹也。”

《贾少冲传》：少冲子益，字损之，少颖悟如成人。大定十
四年，父少冲为秘书少监，充宋主生日副使，益侍行。
是时宋人常争起立接受国书之礼，少冲问益曰：“即
宋人欲变礼，持议不决，奈何？”益曰：“守死无辱，可谓使
矣。”少冲大奇之。

《庞迪传》：“迪字仲由，性纯孝，父疾，医药弗效，迪仰天泣
祷，刲股作羹，由是获安。”

《卢孝俭传》：“孝俭累迁山东东路转运使。孝俭素褊躁，
与同僚王公谨失欢。其子尝私用官帑，孝俭不知也。
既而改河北西路转运使，公谨乃发其事。孝俭闻被
逮，莫测所以，行至章丘，自缢死。”

《张万公传》：万公幼聪悟，喜读书。父弥学，梦至一室，榜
曰“张万相公读书堂。”已而万公生，因以名焉。

《李晏传》：“晏子仲略，转员外郎，以亲病求侍，特授泽州
刺史，以便禄养。先是，晏领沁南军节度使，泽于怀为
支郡，父子相继，乡人荣之。”

《程采传》：采字公弼，燕之析津人。祖冀，仕辽广德军节
度使。冀凡六男，父子皆擢科第，士族号其家为“程一
举。”

《元史太祖本纪》：“帝讳铁木真，姓奇渥温氏。初，烈祖征
塔塔儿部，获其部长铁木真。宣懿太后月伦适生帝，
手握凝血如赤石，烈祖异之，因以所获铁木真名之，
志武功也。”

《阔里吉思传》：阔里吉思封高唐王，西北不安，请往平
之，陷敌不屈死焉，追封赵王。子术安幼，以弟木忽难
袭高唐王。术安成立，木忽难让术安袭赵王。一日，召
王傅脱欢、司马阿昔思谓曰：“先王旅殡卜罗，荒远之
地，神灵将何依。吾痛心欲无生，若请于上，得归葬先
茔，瞑目无憾矣。”二人言之知枢密院事也里吉尼以
闻，帝嗟悼久之，曰：“术安孝子也。”即赐阿昔思黄金一
瓶，得脱欢之子失忽都、鲁王傅木忽难之子阿鲁忽
都、断事官也先等一十九人，乘驿以往，复赐从者钞
五百贯。淇阳王月赤察儿、丞相脱禾出八都鲁差兵
五百人护其行，至殡所奠告启视，尸体如生，遂得归
葬。

《张柔传》：柔子弘略，迁江西宣慰使，称疾家居二十九
年，见世祖于龙虎台，请曰：“臣之子玠长矣，愿备宿卫从之，且赐以酒曰：“卿年未老，谢事何为。”特命为河南
行省参知政事。

《史天倪传》：天倪父秉直，读书尚气义。癸酉，太师国王
木华黎统兵南伐，秉直聚族诣军门降。木华黎欲用
秉直，辞而荐其子天倪。木华黎见而奇之，从木华黎
军真定。武仙降仙谋作乱，乃设宴邀天倪。有知其谋
者，止天倪毋往。天倪不从，遂为仙所杀。天倪之赴真
定也，秉直密戒之曰：“‘观武仙辞气，终不为我用，宜备
之’。天倪曰：‘我以赤心待人，人或相负，天必不容，愿无
虑’。秉直乃携其孙楫权还北京，至是，人服其先识。”
《张弘范传》：“弘范，字仲畴，柔第九子也。善马槊，颇能为
歌诗。年二十时，兄顺天路总管弘略上计寿阳行都，
留弘范摄府事，吏民服其明决。蒙古军所过肆暴，弘
范杖遣之，入其境无敢犯者。中统初，授”御用局总管。
三年，改行军总管，从亲王哈必赤讨李璮于济南。柔
戒之曰：“汝围城勿避险地，汝无怠心，则兵必致死。主
者虑其险，苟有来犯，必赴救，可因以立功。”勉之。弘范
营城西，璮出军突诸将营，独不向弘范。弘范曰：“我营
险地，璮乃示弱于我，必以奇兵来袭，谓我弗悟也。”遂
筑长垒，内伏甲士，而外为壕，开东门以待之。夜令士
卒浚壕，益深广，璮不知也。明日，果拥飞桥来攻，未及
岸，军陷壕中，得跨壕而上者，突入垒门，遇伏，皆死降
两贼将。柔闻之曰：“真吾子也。”

弘范病甚，出所赐剑甲，命付嗣子珪曰：“汝父以是立
功，汝佩服，勿忘也。”

《李昶传》：“昶字士都，东平须城人。父世弼，从外家受孙
明复《春秋》，得其宗旨。金贞祐初，三赴廷试不第，推恩
授彭城簿，志壹郁不乐，遂复求试。一夕梦在李彦榜
下及第，阅计偕之士无之。时昶年十六，已能为程文，
乃更其名曰彦。兴定二年，父子廷试，昶果以《春秋》中
第二甲第二人，世弼第三甲第三人，父子褒贬各异”，
时人以比向、歆。

《黄赟传》：“赟字止敬，临江人。父君道，延祐间求官京师，
留赟江南。时赟年幼，及既长，闻其父娶后妻居永平，
乃往省之，则父殁已三年矣。庶母闻赟来，尽挟其赀
去，更嫁，拒不见赟。赟号哭语人曰：‘吾之来，为省吾父
也。今不幸吾父已殁，思奉其柩归而窆之，莫知其墓。
苟得见庶母，示以葬所，死不恨矣。尚忍利遗财耶？久’”
之，闻庶母居海滨，亟裹粮往，庶母复拒之，三日不纳。
庶母之弟怜之，与偕至永平属县乐亭求父墓，又弗
得。赟哭祷于神。一夕，梦老父以杖指葬处曰：“见片砖
即可得。”明日就其地求之，庶母之弟曰：“真是已敛时，
有某物可验。”启朽棺，得父骨以归。

《刘濬传》：“濬字济川，仕连江县宁善巡检。江西贼帅王
善寇闽，官军守罗源县拒之。罗源与连江接壤，势将
迫，濬募壮士百馀，命仲子健将之，浃旬间众至数万。
贼寻破罗源，分两道攻福州。濬拒之辰山，三战三捷。
俄闻福州陷，众多溃去，濬独帅健兵进，遇贼于中麻，
突其阵，斩前锋五人。贼兵大至，鏖战三时顷，濬中箭”
堕马，健下马掖之，俱被获。濬忿，戟手大骂。贼缚濬阶
下，先斫手一指，骂弥厉；再斫一指，亦如之。指且尽，斫
两腕，次及两足。濬色不少变，骂声犹不绝，遂割其喉
舌而死。健亦以死拒。贼善义之，舍健，使敛濬尸瘗之。
健归，请兵于帅府以复父仇，弗听。健尽散家赀，结死
士百人，诈为工商流丐，入贼中。夜半发火大噪，贼惊
扰，自相屠戮。健手斩杀其父者张破四，并擒善及寇
首陈伯祥来献，磔之。事闻，赠濬福建行省检校官，授
健古田县尹。官为濬立祠福州北门外，有司岁时致
祭云。

《张禧传》：“禧，东安州人，子弘纲，字宪臣。年十八，父禧为
主将所诬，系狱，将杀之。弘纲直入狱中，狱卒并系之。
弘纲佯狂谑笑，守者易之，既寝，遂与其父逸去。后从
其父攻城徇地，屡有功。”

《管如德传》：“如德，黄州黄陂县人。父景模，为宋将，以蕲
州降，授淮西宣抚使。如德为江州都统制，至元十二
年，亦以城降。先是如德尝被俘虏，思其父，与同辈七
人间道南驰，为逻者所获，械送于郡。如德伺逻者怠，
即引械击死数十人，各破械脱走，间关万里，达父所。
景模喜曰：‘此真吾儿也’。至是入觐，世祖笑曰：‘是孝于
父者，必忠于我矣’。”

《移剌捏儿传》：“捏儿子买奴。”从父习战阵，初入见，太
祖问曰：“汝年小，能袭父职乎？”对曰：“臣年虽小，国法不
小。”帝异其对，顾左右曰：“此儿甚肖乃父。”以为高州等
处达鲁花赤，兼征行万户。

《张晋亨传》：晋亨子好古，字信甫，戍蕲州。宋人攻蕲，好
古率兵迎击，力不敌，死之。时晋亨在济南，军中闻之，
哭曰：“吾儿死得其所矣。”

《宋子贞传》：子贞病危，诸子请遗言，子贞曰：“吾平昔教
汝者不少，今尚何言耶。”子渤，有才名。

《徐世隆传》：世隆字威卿，陈州西华人。弱冠登金正大
四年进士第，辟为县令。其父戒世隆曰：“汝年少，学未至，毋急仕进，更当读书多识往事，以益智识。俟三十
入官未晚也。”世隆遂辞官，益笃于学。

《贾鲁传》：鲁字友恒，擢户部主事。一日觉心悸，寻得父
书，笔势颤缩，即辞归。比至家，父已有风疾，未几卒。
《王英传》：英字邦杰，益都人，刚果有大节，膂力绝人，善
骑射，袭父职为莒州翼千户。父子皆善用双刀，人号
之曰“刀王。”至正中，毛贵陷益都，英时年九十有六，乃
谓其子弘曰：“我世受国恩，美官厚禄，备尝享之。今老
矣，纵不能事戎马以报天子，尚忍食异姓之粟以求
生乎？”水浆不入口者数日，遂卒。毛贵闻之，使具棺衾
以葬。将敛，举其尸不动，焚香祝曰：“公子弘请公归葬
先茔。”祝毕，尸遂起，观者莫不惊异。

《伯八传》，至元十二年，亲王昔列吉脱铁木儿叛，奔海
都，伯八以闻，且愿提兵往讨之，未得命，为彼所袭，死
焉。脱铁木儿虏其二子八剌不兰奚，分置左右，居岁
馀，待之颇厚。八剌阴结脱铁木儿近侍也里伯秃，谋
报父仇。后为也里伯秃家人泄其谋。八剌知事不成，
将家族南奔。脱铁木儿遣骑追之，至一河，八剌马惊
不能渡，回拒之，射中数人，力穷，兄弟就擒。脱铁木儿
责之曰：“我待汝厚甚，而汝反为此耶？”八剌曰：“汝背叛
君上，害我父，掠我亲属，我誓欲杀汝，以报君父之仇，
今力穷被执，从汝所为。”逼令跪，不屈，以铁挝碎其膝，
终不跪。与弟不兰奚同被害。

《合剌普华传》：合剌普华，岳璘帖木尔子也。幼侍母奥
敦氏居益都，尝叹曰：幼而不学，有不堕吾宗者乎。父
时以断事官建牙保定，合剌普华往白其志，父奇之。
《郭道卿传》：道卿年八十，子廷炜，为建宁路平准行用
库使，辞归侍养。道卿尝病疝危甚，廷炜忧瘁扶护，一
夕发尽白。有司言状旌之。

《陈韶孙传》：韶孙，广州番禺人。父浏以罪流肇州，韶孙
年十岁，不忍父远谪，朝夕号泣愿从。父不能夺，遂与
俱往。跋涉万里，不惮劳苦。道过辽阳，平章塔出见而
悯焉，语之曰：“天子宽仁，罚不及嗣。边地苦寒，非汝所
堪，吾返汝故乡，汝愿之乎。”韶孙曰：“既不能以身代父，
当死生以之，归非所愿也。”塔出惊异，以钱赏之。大德
六年，浏死，韶孙哀恸，见者皆为之泣下。肇州万户府
以闻，命遣还乡里，仍旌异之。

《徐钰传》：“钰，镇江人。始冠，侍父镇，将之婺源，过丹阳小
谿，镇乘桥失足，堕水中，同行者立岸上，不能救。钰投
谿拥镇出，镇得挽行舟以升。钰力惫，且水势湍急，遂
溺死，尸流四十五里，得干滩。江浙行省言状，表异之。”
《王初应传》：“初应，漳州长泰人。至大四年二月，从父义
士樵刘岭山，有虎出丛棘中，搏义士，伤右肩。初应赴”
救，抽镰刀刺虎鼻杀之，义士得生。

“泰定二年，同县施合德，父真祐，尝出耘，为虎扼于田。
合德与从弟发仔持斧前杀虎，父得生。并旌其门。”
《胡伴侣传》：“伴侣，钧州密县人。其父实尝患心疾，数月
几死，更数医，俱莫能疗。伴侣乃斋沐焚香，泣告于天，
以所佩小刀于右胁傍刲其皮肤，割脂一片，煎药以
进。父疾遂瘳，其伤亦旋愈。朝廷旌表其门。”

《察罕传》：“察罕初名益德，唐兀乌密氏。父曲也怯律为
夏臣。其妾方怀察罕，不容于嫡母，以配掌羊群者。及
里木。察罕稍长，其母以告，且曰：‘嫡母已有弟矣。察罕
武勇过人，从帝攻西夏，破肃州。师次甘州，察罕父曲
也怯律居守城中，察罕射书招之，且求见其弟。时弟
年十三，命登城于高处见之，且遣使谕城中使早降’。”
其副阿绰等三十六人合谋，杀曲也怯律父子，并杀
使者，并力拒守。城破，帝欲尽坑之，察罕言“百姓无辜，
止罪三十六人。”

《耶律忒末传》，国兵至，忒末及子天祐率众三万内附，
授帅府监军、天祐招讨使。从元帅史天倪攻取益都
诸城。时金降将武仙据真定以叛，杀守将史天倪、忒
末父子，夜逾城而出，将以闻。会天倪弟天泽还自北
京，遇诸满城，合蒙古诸军南与贼战，走武仙，复真定。
朝廷以天泽袭兄爵，而以天祐镇赵州。明年，仙复犯
真定，天泽潜师出槁城，忒末与其妻石抹氏及家孥
在真定者皆陷焉。仙遣其仆刘揽儿持书诱天祐曰：
“汝能诛赵州官吏以降，当活汝父母，仍授汝元帅。不
尔，尽烹之。”忒末密令揽儿语天祐曰：“仙贼狡猾，汝所
知也，毋以我故，随其机阱，以亏忠节。且忠孝难两全，
汝能固守，不失国家大计，我视刀锯甘如蜜矣。”天祐
恸哭承命，驰至槁城，以贼书示天泽。天泽曰：“王陵之
事，照耀史册。汝能遵父命，忠诚许国，功不在王陵下。”
天祐乃趋还赵壁，率众殊死战。仙怒，尽杀《忒末》家一
十八人。战于栾城、元氏、高邑、柏乡，仙兵屡挫。

《木华𥟖传》：木华𥟖子塔思，幼与常儿异。木华𥟖尝曰：
“成吾志必此儿也。”

《速不台传》：“哈班二子：长忽鲁浑，次速不台，俱骁勇善
骑射。太祖在班朱尼河时，哈班尝驱群羊以进，遇盗
被执。忽鲁浑与速不台继至，以枪刺之，人马皆倒，馀
党逸去，遂免父难，羊得达于行在所《阿儿思兰传》：“阿儿思兰，阿速氏。初，宪宗以兵围阿儿
思兰之城，阿儿思兰偕其子阿散真迎谒军门，帝赐
手诏，命专领阿”速人，且留其军之半，馀悉还之，俾镇
其境内。以阿散真置左右。道遇阇儿哥叛军，阿散真
力战死之，帝遣使裹尸还葬之。阿儿思兰言于帝曰：
“臣长子死，不能为国效力，今以次子捏古来献之陛
下，愿用之。”捏古来至，帝命从兀良哈台征哈剌章，有
功。兀良哈台赏以白金、名马，从伐宋，中流矢而死。
《李黼传》：“黼字子威，颍人也，工部尚书守中之子。守中
性卞急，遇诸子极严，每一饮酒，辄半月醉不解黼百
计承顺，求宁亲心，终不可得。跪而自讼，往往达旦，无
几微压怠之意。”

《王士元传》：“士元字尧佐，知濬州。至正十七年，贼复迫
濬州，州兵悉溃散。士元坐堂上，顾其子致微使避贼
曰：‘吾守臣，居此职也。若可逃生子侍立不忍去。贼前
问曰：‘尔为谁’？士元叱曰：‘我王知州也。强贼识我否。贼
欲缚士元，士元奋拳殴贼，贼怒，并其子杀之’’。”

《布鲁海牙传》：布鲁海牙拜燕南诸路廉访使，未几，授
断事官，使职如故。时断事官得专生杀，多倚势作威，
而布鲁海牙小心谨密，慎于用刑。有民误殴人死，吏
论以重法，其子号泣请代死，布鲁海牙戒吏使擒于
市，惧则杀之。既而不惧，乃曰：“误殴人死，情有可宥，子
而能孝，义无可诛。”遂并释之，使出银以资葬埋，且呼
“死者家谕之。”其人悦从。

《陈祜传》：“祜迁浙东道宣慰使，检覆民田，至新昌，值玉
山乡盗，仓卒不及为备，遂遇害。子夔，芍陂屯田万户，
在扬州，闻祜遇盗死，泣请于行省，愿复父仇，擒其贼
魁，戮于绍兴市。”

《贺仁杰传》：仁杰父尝治室于毁垣中，得白金七千五
百两，谓其妻郑曰：“语云：匹夫无故获千金，必有非常
之祸。”时世祖以皇太弟受诏征云南，驻六盘山，乃持
五千两往献之。世祖曰：“天以赐汝，焉用献？”对曰：“殿下
新封秦，金出秦地，此天以授殿下，臣不敢私，愿以助
军。”且言其子仁杰可用状。即召入宿卫。

《田改住传》：“改住，汶上人，父病不能愈，祷于天，去衣卧
冰上一月。”

《李恒传》：“恒字德卿，唐末世为西夏国主。太祖经略河
西，有守兀纳剌城者，夏主之子也，城陷不屈而死。子
惟忠方七岁，求从父死，主将异之，执以献宗王合撒
儿，王留养之，惟忠生恒。”

《秦起宗传》：“起宗，字元卿。生长兵间，学书无从得纸。父
顺削柳为简，写以授之，成诵，削去更书。”

《李德辉传》：“德辉字仲实，生五岁，父且卒，指德辉谓其
家人曰：吾为吏，治狱不任苛刻，人蒙吾力者众，天或
报之，是儿其大吾门乎。”及卒，德辉号恸如成人。
《曹元用传》：元用资禀俊爽，幼嗜书，一经目辄成诵，每
夜读书，常达曙不寝。父忧其致疾，止之，辄以衣蔽窗，
默观之。

《刘敏中传》：敏中幼卓异不凡，年十三，语其父景石曰：
“昔贤足于学而不求知，丰于功而不自衒，此后人所
弗逮也。”父奇之。

《揭傒斯传》：“傒斯字曼卿。父来成，宋乡贡进士。傒斯幼
贫，读书尤刻苦，昼夜不少懈，父子自为师友。由是贯
通百氏，早有文名。”

《张翥传》：翥少时负其才隽，豪放不羁，好蹴踘，喜音乐，
不以家业屑其意。其父以为忧，翥一旦翻然改曰：“大
人勿忧，今请易业矣。”乃谢客闭门读书，昼夜不暂辍，
遂以诗文知名。

《任志传》：志数与金兵战，比有功。金尝擒其长子如山
以招之曰：“降则尔子得生，不降则死。”志曰：“我为大朝
之帅，岂爱一子。”亲射其子，殪之。

《王伯颜传》：“伯颜知福宁州，贼自卲武间道偪福宁，伯
颜与子相驰破之。贼帅王善俄拥众直扼州西门，胥
隶皆解散。伯颜见执，骂贼以死。贼欲释相官之，相詈
曰：‘吾与汝不共戴天，恨不寸斩汝，我受汝官耶’？贼杀
之。”

《牟应龙传》：“应龙父𪩘，为大理少卿。应龙幼警敏过人，
日记数千言，文章有浑厚之气。宋亡时，大理卿已退
不任事，一门父子自为师友，讨论经学，以义理相切
磨。”

《王思聪传》：“思聪，延安人。素力田，农隙则教诸生，得束
修以养亲。母丧尽哀，父继娶杨氏，事之如所生。以家
多幼稚，侵父食，别筑室曰‘养老堂奉之，朝夕定省，愈
久不怠。父尝病剧，思聪忧甚，拜祈于天，额膝皆成疮，
得神泉饮之。愈后复失明，思聪舐之即能视。县上状
命表异之’。”

《刘廷让传》：“廷让，大宁武平人。至顺初，北方兵起，民被
杀掠，廷让挈家避山中，有幼弟，方乳母王氏置于怀，
兵急，廷让乃弃己子，一手抱幼弟，一手扶母，疾驱得
免。事闻，旌之。”

《高必达传》：“必达，建昌人。五岁时，父明大忽弃家远游莫知所适。必达既长，昼夜哀慕，乃娶妻以养母，而往
四方求其父，十馀年不得见，心愈悲。忽相传黄州全
真道院中有虚明子者，学道三十年矣，本姓高氏，建
昌人也，匿姓名为道人云。必达询问，知为父，即往拜
之，具言家世及己之所生岁月，大父母之丧葬始末”，
因哀号叩头不已，虚明犹瞑坐不顾。久之，斥曰：“我非
汝父，不去何为！”必达留侍左右不少懈，辞气哀恻可
矜。其徒谓虚明曰：“师有子如此，忍弗归乎？”虚明不得
已，乃还家。必达孝养笃至，乡里称之。

《石永传》：“永，绍兴新昌人，性淳厚，事亲至孝。值乱兵掠
乡里，永父谦孙年八十，老不能行，永负父匿山谷中，
乱兵执其父，欲杀之，永亟前抱父，请以身代，兵遂杀
永，而释其父。”

《刘思敬传》：思敬，延安宜君人。事其继母沙氏杜氏，孝
养之至，无异亲母。父年八十，两目俱丧明。会乱兵剽
掠其乡，思敬负父避于岩穴中。有兵至，欲杀思敬，思
敬泣言曰：“我父老矣，又无目，我死不足惜，使我父何
依乎？”兵怜其孝，不忍杀，父子皆免于难。

《王荐传》：荐，福宁人，性孝。父尝疾甚，荐夜祷于天，愿减
己年益父寿。父绝而复苏，告其友曰：“适有神人，黄衣
红帕首，恍惚语我曰：‘汝子孝，上帝命锡汝十二龄，疾
遂愈’。”后果十二年而卒。

《杜佑传》：“佑邳州人，河南行省署为三叉水马站提领。
父成病于家，佑忽心惊，举体沾汗，即弃职归。父病始
二日，遂祷神求代，且尝粪以验疾。父卒，庐墓尽哀，有
驯兔之瑞。”

《郭狗狗传》：狗狗，平阳翼城人。父宁，为钦察先锋使首
领官戍大良平，宋将史太尉来攻，陷大良平，宁全家
被俘。史将杀宁，狗狗年五岁，告史曰：“勿杀我父，当杀
我。”史惊问宁曰：“是儿几岁耶？”宁曰：“五岁。”史曰：“五岁儿
能为是言，吾当全汝家。”即以骑送宁等往合州，道遇
国兵，骑惊散，宁家俱得还。御史以事闻，命旌之。
《王闰传》：“闰，东平须城人。父素多资，既老尽废之。不甘
淡薄，每食必需鱼肉。闰朝夕勤苦，入市营奉无缺。父
性复乖戾，闰左右承顺，甚得其欢心，乡里称焉。父尝
卧疾，夜燃长明灯室中，火延篱壁间，闰闻火声，惊起
驰救。火已炽，烟焰蔽寝户。闰突入火中，解衣蒙父抱
而出，肌体灼烂而父无少伤。一女不能救”，遂焚死。《中
统》二年，复其役。

《张绍祖传》：“绍祖字子让，颍州人。读书力学，以孝行闻
于朝，特授河南路儒学教授。至正十五年，奉父避兵
山间。贼至，执其父将杀之，绍祖泣曰：‘吾父耆德善人，
不当害，杀我以代父死，且若等非父母所生乎，何忍
害人父也。贼怒，以戈击之，戈应手挫钝，因感而相谓
曰：‘此真孝子，不可害’’。”乃释之。

《李明德传》：“明德，瑞州路上高县人。读书有志操，孝行
笃至。至正十四年，乱兵陷袁州，因抄掠上高，兵执其
父，欲杀之。明德泣告曰：‘子岂不能代父乎，愿勿害吾
父也’。兵遂杀明德，而免其父，后以高寿终。”

《周乐传》：“乐，温州瑞安人，宋状元坦之后。父日成通经
能文。海贼窃据温州，拘日成置海舟上，乐随往，事其
父甚谨。一日，贼酋遣人沈日成于水，乐泣请曰：‘我有
祖母，幸留父侍养，请以己代父死’。不听，乐抱父不忍
舍，遂同死焉。”

《辍耕录》：檇李郭宗夏尝见建德路总管赵良臣言：都
下李总管者，官至三品，家巨富，年逾五十而无子。闻
枢密院东有术者，设肆筭命，谈人休咎，多奇中，试往
叩焉。且语之曰：“吾之禄寿已不必言，但推有子与否。”
术者笑曰：“君有子矣，何为绐我？”李曰：“吾实无子，岂绐
汝耶？”术者怒曰：“君年四十当有子，今年已十六矣，非
绐我而何？”同坐者皆军官，见二人争执，甚讶之。李沈
吟良久，曰：“吾年四十时，一婢有娠，吾以职事赴上都，
比归，则吾妻粥之矣，莫知所往。若有子，则此是也。”术
者曰：“此子终当还君。”相别而出。时坐中一千户邀李
入茶坊，告之曰：“十五年前，吾亦无子，因到都置一婢，
则已有孕。到家时，适吾妻亦有孕。前后一两月间，各
生一男，今皆十五六矣，岂君之子也？”两人各言妇人
之容貌岁齿相同。李归语于妻，妻往日诚悍妒，至是
见夫无嗣，心颇惭而怜之。翼日，邀千户至家，享以盛
馔，与之刻期而别。千户先归南阳府，李以实告于所
管近侍大官，乞假前往。大官曰：“此美事也，我当与汝
奏闻。”既而有旨，得给驿以行，凡筵席之费，皆从官办。
李至，众官郊迎，往千户宅，设大宴。李所以馈献千户，
并其妻子仆妾之物甚侈。千户命二子出拜，风度不
殊，衣冠如一，莫知何者为己子。致请于千户，千户曰：
“君自认之。”李谛视良久，天性感通，前抱一人曰：“此吾
子也。”千户曰：“然。”于是父子相持而哭，坐中皆为堕泪，
举杯交贺，大醉而罢。明日，千户答礼会客如昨。谓李
曰：“吾既与君子矣，岂可使母子分离？今并其母以奉。”
李喜出望外。回都携见大官，大官曰：“佳儿也。”引之入
觐，通籍宿卫，后亦官至三品。大抵人之有子无子，数使之然，非人力所能也。而术士之业亦精矣。

至元间，宋文丞相有子出为郡教授，行数驿而卒，人
皆作诗以悼之。闽人翁某一联云：“地下修文同父子，
人间读史各君臣。”独为绝唱。

颜清甫，曲阜人，颜子四十八代孙。尝卧病，其幼子偶
弹得一鹁鸽，归以供膳，于梢翎间得书一缄，书上题
云：“家书付男郭禹开拆。”禹乃曲阜县尹郭仲贤也。盖
其父自真定寄至者。时仲贤改授远平县尹去，鸽未
及知，盘桓寻觅，遂遇害。清甫见之，责其子，便取木匣
函鸽，候病稍愈，直抵仲贤官所，献书与鸽，且语其故。
仲贤戚然曰：“畜此鸽已十七年矣。凡有家书，虽隔数
千里，亦能传致，诚异禽也。”命左右瘗之，以清甫长厚
君子，留之累日。

缪伦，字叔彝，东平人。侍父宦游，寓居钱唐。至正十六
年，淮兵寇城，执其父将杀之。伦哀号乞免，弗听。倾家
赀以赎，又弗听，乃自缚请代。于是杀伦而释其父。甚
哉，贼之不仁也！

《诚斋杂记》：殷秘书愿夜梦牛皮上有二土，又有赤色
在其上，其子年十六，解曰：“牛皮，革也。二土是圭字，是
鞋字也。赤朱色朱，是珠字也。大人当得珠履乎？”果然。
《耄馀杂识》：元文宗时，其臣有得罪先朝而被戮者，至
其子谋复父官爵，文宗欲许之。时臣下有谏沮之者
曰：“今欲复其官爵，必先明其无罪，是先帝不合诛之，
将置先帝于何地？是陛下之视先帝，反不若罪人之
有子矣。”文宗闻其言，动容而止。